CELEX: 32013R1261
Language: et
Date: 2013-12-02
Title: Nõukogu määrus (EL) nr 1261/2013, 2. detsember 2013 , millega muudetakse määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta

6.12.2013   
            
            
               ET
            
            
               Euroopa Liidu Teataja
            
            
               L 326/1
            
         NÕUKOGU MÄÄRUS (EL) nr 1261/2013,
   2. detsember 2013,
   millega muudetakse määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikleid 187 ja 188,
   võttes arvesse Euroopa Komisjoni ettepanekut,
   olles edastanud seadusandliku akti eelnõu liikmesriikide parlamentidele,
   võttes arvesse Euroopa Parlamendi arvamust,
   võttes arvesse Euroopa Majandus- ja Sotsiaalkomitee arvamust (1),
   võttes arvesse Regioonide Komitee arvamust
   ning arvestades järgmist:
   
               (1)
            
            
               Nõukogu määruses (EÜ) nr 723/2009 (2) on kehtestatud õigusraamistik, milles sätestatakse Euroopa teadusuuringute infrastruktuuri konsortsiumi (edaspidi „ERIC”) loomise tingimused, menetlus ja tagajärjed.
            
         
               (2)
            
            
               Teadustaristute edendamine ja arendamine Euroopas on olnud liidu pikaajaline eesmärk, millest viimased näited on Euroopa Parlamendi ja nõukogu otsus nr 1982/2006/EÜ (3) ja eelkõige nõukogu otsus 2006/974/EÜ (4).
            
         
               (3)
            
            
               Euroopa teadustöö infrastruktuuride strateegiafoorum (ESFRI) ja e-taristute analüüsirühm (e-IRG) on koostanud esimese Euroopa teadustaristute tegevuskava ja ajakohastanud seda.
            
         
               (4)
            
            
               Alates Euroopa teadusuuringute infrastruktuuri konsortsiumi (ERIC) käsitleva ühenduse õigusraamistiku jõustumisest 2009. aastal on kahele Euroopa teadustaristule antud ERICu staatus.
            
         
               (5)
            
            
               ERICu liikmeks võivad olla liikmesriigid, ühinenud riigid, kolmandad riigid, kes ei ole ühinenud riigid, ja valitsustevahelised organisatsioonid.
            
         
               (6)
            
            
               Ühinenud riikidel on Euroopa teadustaristute ettevalmistamisel ja rakendamisel tähtis roll ning neil peaks olema võimalik osaleda ERICus liikmesriikidega samadel alustel, sest nad aitavad oma toetuse kaudu hoida liidu teadustegevuse tipptaset ja liidu majanduse konkurentsivõimet.
            
         
               (7)
            
            
               Selleks et hõlbustada ühinenud riikide osalemist ERICus, tuleks muuta määruse (EÜ) nr 723/2009 artikli 9 lõikeid 2 ja 3 selliselt, et ühinenud riikide panus kajastuks täielikult liikmesuses ja hääleõigustes,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 723/2009 artikli 9 lõiked 2 ja 3 asendatakse järgmisega:
   
      „2.   ERIC-u liikmeks peavad olema üks liikmesriik ja kaks muud riiki, mis on kas liikmesriigid või ühinenud riigid. Ülejäänud liikmesriigid või ühinenud riigid võivad igal ajal saada ERIC-u liikmeteks põhikirjas sätestatud õiglastel ja mõistlikel tingimustel või hääleõiguseta vaatlejateks põhikirjas sätestatud tingimustel. Kolmandad riigid, kes ei ole ühinenud riigid, ning valitsustevahelised organisatsioonid võivad samuti ERIC-uga liituda, tingimusel et artikli 12 punktis a osutatud liikmete kogu annab selleks oma nõusoleku kooskõlas põhikirjas sätestatud liikmekssaamise tingimuste ja menetlusega.
      3.   Liikmete kogus on liikmesriikidel või ühinenud riikidel häälteenamus ühiselt. Liikmesriigis asuva ERIC-u põhikirja muutmise ettepanekute jaoks peavad kokkuleppele jõudma enamus asjaomase ERIC-u liikmeks olevaid liikmesriike.”
   
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja aluslepingute kohaselt liikmesriikides vahetult kohaldatav.
      Brüssel, 2. detsember 2013
      
         
            Nõukogu nimel
         
         
            eesistuja
         
         E. GUSTAS
      
   
   
      (1)  ELT C 161, 6.6.2013, lk 58.
   
      (2)  Nõukogu 25. juuni 2009. aasta määrus (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta (ELT L 206, 8.8.2009, lk 1).
   
      (3)  Euroopa Parlamendi ja nõukogu 18. detsembri 2006. aasta otsus nr 1982/2006/EÜ, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmendat raamprogrammi (2007–2013) (ELT L 412, 30.12.2006, lk 1).
   
      (4)  Nõukogu 19. detsembri 2006. aasta otsus 2006/974/EÜ, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007–2013) rakendamise eriprogrammi „Võimekus”(ELT L 54, 22.2.2007, lk 101).